
	[bookmark: nev]CSIGE ZSANETT
Építészmérnök
BSc, 7. félév
Debreceni Egyetem
Műszaki Kar
	OLÁH KRISZTIÁN SÁNDOR
Tervező Építészmérnöki Mesterszak (Msc)
MSc, 1. félév
Debreceni Egyetem
Műszaki Kar


Témavezető:
	Huszty Edit Katalin
tanársegéd, DE MK




Az európai színjátszás terei egykor és napjainkban

Egy épület tervezésekor a kultúrának sokszor olyan területeivel kell foglalkoznunk, amelyek – látszólag – nincsenek az építészettel szoros összefüggésben. Egy színházépület megtervezése nem csak a színházépítészet, hanem a színházművészet minden műfajának, jellemzőinek, különböző formáinak és történetének ismeretét is feltételezi. A színházi tér kialakítása során felmerülő speciális igények szoros összefüggésben vannak a színháznak a kultúrában betöltött szerepével, a közönség és a színészek kapcsolatával, valamint az írói-, rendezői- és tervezői elvekkel. Ezeknek a tényezőknek a különböző korokban, olyan változatos jellemzői figyelhetők meg, melyek a színház más- más lehetőségeit mutatják be. A kortárs színházművészetben, a történelem során kialakult színjáték- és színháztípusok párhuzamosan, gyakran egymással átfedésben vannak jelen. Ezért fontosnak tartjuk a színháztörténet – pontosabban a színpadi játék és a színpadi tér összefüggéseinek történetének – áttekintését.
Tervezéskor már az előképek felkutatása közben a színházak sokszínűségével találtuk szembe magunkat. Sok kérdés fogalmazódott meg bennünk, a kortárs színház helyzetére, szerepére és szükségessége vonatkozóan is, melyre a dolgozatban megpróbáltunk választ találni.
Egy színház komplex rendszer, amelynek teljes bemutatása túlmutat a jelenlegi dolgozat keretein. Fókuszunkat ezért csak a színpadra és az ahhoz kapcsolódó nézőtérre helyeztük. A történelmi színpadi formák és az ahhoz kapcsolódó szcenikai megoldások, valamint a kortárs színjátszás feltérképezésével próbálunk fényt deríteni a kor igényeinek legmegfelelőbb színpadi formákra. Dolgozatunk továbbá választ keres arra, hogy a hazai színpadhasználat eltér-e a nemzetközi trendektől.
Dolgozatunkat a színpadi és a nézőtér viszonyának kutatására építettük. Egymáshoz viszonyított helyzetüket tekintve három, erősen elkülönülő csoportot különböztettünk meg, melyek a történelmi színháztípusok továbbélései. Izgalmas kérdések vetődhetnek fel ezeknek a tereknek az egymáshoz viszonyított helyzetének, eltérő szellemi hátterükből fakadó speciális igényeiknek vagy egyetlen flexibilis térbe való összeolvasztásuk lehetőségének vizsgálata közben is.
Számunkra nagyon tanulságos volt ez a kutatómunka, melynek során a kultúrának olyan területét ismerhettünk meg, amely nemcsak a későbbi színház-építészeti terveinkhez nyújt értékes gondolatokat.



